ফাদার পল দ্যতিয়েন মুখ্যত গদ্যকার। তাঁর গদ্যের বিনুনির ফাঁকে-ফাঁকে অন্তর্লীন হয়ে আছে ছন্দ, যাকে তিনি নিজেই অভিহিত করেছেন ‘গদ্যছন্দ’ নামে। আসলে তাঁর লিখনশৈলীর ধারায় যথোপযুক্ত শব্দের যথাযথ প্রতিস্থাপন হয়ে উঠেছে রচনার ঠাস বুননের কারণ। ক্রমশ ছন্দোময় গতিতে অগ্রগতি ঘটেছে গদ্যের। তাতেই ছন্দোসুলভ এক গতিময়তা এসেছে গদ্যশরীরে। প্রাত্যহিক জীবনের ছবি অক্ষরে তুলে ধরতে গিয়ে তিনি নির্মাণ করেছেন গদ্যের বাক্-প্রতিমা। প্রথম যখন তিনি বাংলা সাহিত্য সৃষ্টিকল্পে কলম তুলে নিয়েছিলেন, তখন তাঁর ভাষার প্রাঞ্জলতায় পাঠককুলের অনুভূতি হয়েছিল, তিনি কোনো বাঙালি লেখক। অনেকের মনেই এ-ধারণা জন্ম নিয়েছিল, হয়তো পরশুরাম বা সৈয়দ মুজতবা আলী নতুন কোনো ছন্দনামের আড়ালে কলম চালাচ্ছেন। দেশ পত্রিকায় ধারাবাহিকভাবে প্রকাশিত ‘ডায়েরির ছেঁড়া পাতা’ পাঠ করে সমালোচককুল তাঁর রচনাশৈলী সম্পর্কে যে মতামত জ্ঞাপন করেছিলেন তা নিজেই উদ্ধৃত করেছেন : ‘আমার স্টাইল নাকি দু’আনা ফরাসি, দু’আনা বাংলা আর পঁচাত্তর নয়া পয়সা (পৈসে) সম্পূর্ণ নিজস্ব।’৭